L 159 I/4
DA
Den Europæiske Unions Tidende
23.6.2023
(26)
Disse propagandaaktioner er blevet kanaliseret gennem en række medieforetagender under Den Russiske Føderations permanente direkte eller indirekte kontrol.
Sådanne aktioner udgør en betydelig og direkte trussel mod Unionens offentlige orden og sikkerhed.
Disse medieforetagender er afgørende for og medvirkende til at fremme og støtte angrebskrigen mod Ukraine og til destabiliseringen af dets nabolande.
(27)
I betragtning af den alvorlige situation og som svar på Ruslands handlinger, der destabiliserer situationen i Ukraine, er det nødvendigt, i overensstemmelse med de grundlæggende rettigheder og friheder, der er anerkendt i Den Europæiske Unions charter om grundlæggende rettigheder, navnlig med retten til ytrings- og informationsfrihed som anerkendt i chartrets artikel 11, at indføre yderligere restriktive foranstaltninger for at suspendere sådanne medieforetagenders udsendelsesaktiviteter i Unionen eller rettet mod Unionen.
Foranstaltningerne bør opretholdes, indtil angrebskrigen mod Ukraine er bragt til ophør, og indtil Rusland og dens tilknyttede medieforetagender ophører med at gennemføre propagandaaktioner mod Unionen og dens medlemsstater.
(28)
I overensstemmelse med de grundlæggende rettigheder og friheder, der er anerkendt i Den Europæiske Unions charter om grundlæggende rettigheder, navnlig med retten til ytrings- og informationsfrihed, friheden til at oprette og drive egen virksomhed og ejendomsretten som anerkendt i chartrets artikel 11, 16 og 17, forhindrer disse foranstaltninger ikke, at medieforetagenderne og deres medarbejdere udfører andre aktiviteter i Unionen end udsendelse, såsom research og interviews.
Disse foranstaltninger ændrer navnlig ikke på forpligtelsen til at respektere de rettigheder, friheder og principper, der er omhandlet i artikel 6 i traktaten om Den Europæiske Union, i Den Europæiske Unions charter om grundlæggende rettigheder og i medlemsstaternes forfatninger, inden for deres respektive anvendelsesområder.
(29)
For at sikre overensstemmelse med proceduren fastsat i afgørelse 2014/512/FUSP for suspension af sendetilladelser bør Rådet udøve gennemførelsesbeføjelser til efter en undersøgelse af de respektive tilfælde at beslutte, om de restriktive foranstaltninger skal finde anvendelse fra den dato, der er fastsat i forordning (EU) nr.
833/2014, for så vidt angår en række enheder, der er opført på listen i bilag XV til forordning (EU) nr.
833/2014.
(30)
Ved afgørelse (FUSP) 2023/1217 udvides forbuddet til også at omfatte godstransport ad landevej i Unionen med påhængsvogne og sættevogne, der er indregistreret i Rusland, herunder når de trækkes af lastbiler, der er indregistreret uden for Rusland.
(31)
Forsøg på at omgå Unionens restriktive foranstaltninger har ført til en kraftig stigning i vildledende adfærd fra fartøjer, der transporterer russisk råolie og russiske olieprodukter.
Afgørelse (FUSP) 2023/1217 forbyder derfor adgang til havne og sluser på Unionens område for fartøjer, som foretager skibsoverførsler, hvis de kompetente myndigheder har rimelig grund til at formode, at et fartøj overtræder forbuddet mod import af russisk råolie og russiske olieprodukter ad søvejen til Unionen eller transporterer russisk råolie eller russiske olieprodukter, der er købt til en pris, som overstiger det prisloft, der er aftalt af Price Cap Coalition.
Dette forbud finder anvendelse på alle fartøjer, uanset deres indregistreringsflag, og på alle skibsoverførsler, der foretages på et hvilket som helst tidspunkt under sejladsen til en medlemsstats havne eller sluser.
Under alle omstændigheder vil fartøjer få forbud mod at anløbe havne og sluser på Unionens område, hvis de ikke mindst 48 timer i forvejen har givet den kompetente myndighed meddelelse om en skibsoverførsel, der finder sted inden for bestemte geografiske områder.
Desuden vil dette forbud yderligere styrke de foranstaltninger, som medlemsstaterne har vedtaget for at beskytte deres kyster mod potentielle miljøulykker som følge af sådanne skibsoverførsler.
(32)
Afgørelse (FUSP) 2023/1217 forbyder også adgang til havne og sluser på Unionens område for fartøjer, som de kompetente myndigheder har rimelig grund til at formode ulovligt forstyrrer, afbryder eller på anden måde deaktiverer deres skibsnavigationssystemer (AIS), når de transporterer russisk råolie og russiske olieprodukter i strid med SOLAS-regel V/19, punkt 2.4.
Dette forbud gælder ikke under omstændigheder, hvor skibs-AIS lovligt kan slukkes i overensstemmelse med internationale aftaler, regler eller standarder, der sikrer beskyttelse af navigationsop­ lysninger, f.eks. sejlads i farvande med høj sikkerhedsrisiko.
Dette forbud finder også anvendelse på alle fartøjer, uanset deres indregistreringsflag, og på alle ulovlige forstyrrelser af navigationssystemet på et hvilket som helst tidspunkt under sejladsen til en medlemsstats havne eller sluser.